Document ID: 31994R1281

KOMISSION ASETUS (EY) N:o 1281/94,
annettu 2 päivänä kesäkuuta 1994,
Bosnian ja Hertsegovinan, Kroatian ja Slovenian tasavalloista ja entisen Jugoslavian tasavallan Makedonian alueelta peräisin olevien hapankirsikoiden tuonnin valvontajärjestelmän perustamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Bosniasta ja Hertsegovinasta, Kroatiasta, Sloveniasta ja entisen Jugoslavian tasavallan Makedonian alueelta peräisin olevien tuotteiden yhteisöön tuontiin sovellettavasta järjestelmästä 22 päivänä joulukuuta 1993 annetun neuvoston asetuksen (EY) N:o 3698/93(1) ja erityisesti sen 9 artiklan,
sekä katsoo, että
asetuksessa (EY) N:o 3698/93 säädetään tullimyönnytysten antamisesta edellä mainituista tasavalloista peräisin oleville tuoreille hapankirsikoille vuosittaisen 3 000 tonnin enimmäismäärän rajoissa; tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87(2), sellaisena kuin se on viimeksi muutettuna komission asetuksella (EY) N:o 882/94(3), mukaisesti jäähdytetyt kirsikat luokitellaan samaan tariffinimikkeeseen kuin tuoreet,
näiden säännösten moitteettoman soveltamisen varmistamiseksi Bosniasta ja Hertsegovinasta, Kroatiasta, Sloveniasta ja entisen Jugoslavian tasavallan Makedonian alueelta peräisin olevien tuoreiden hapankirsikoiden tuontiin olisi sovellettava tuontitodistusjärjestelmää; olisi vahvistettava tämän järjestelmän soveltamista koskevat yksityiskohtaiset erityissäännöt,
olisi poikettava maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhteisistä yksityiskohtaisista säännöistä 16 päivänä marraskuuta 1988 annetusta komission asetuksesta (ETY) N:o 3719/88(4), sellaisena kuin se on viimeksi muutettuna asetuksella (EY) N:o 3519/93(5), asetuksessa (EY) N:o 3698/93 vahvistetun määrän ylityksen välttämiseksi,
tuontitodistukset annetaan yksityiskohtaisimman CN-koodin perusteella; yhteisessä nimikkeistössä on kaksi koodia hapankirsikoiden tuontijakson mukaan; on suotavaa säätää tuontitodistusten antamisesta kyseisten kahden CN-koodin osalta; toisaalta todistuksen voimassaoloajassa otetaan huomioon tuotteen kuljetusaika yhteisöön, ja
tämän järjestelmän moitteettoman toiminnan takaamiseksi olisi säädettävä, että jäsenvaltioiden on tiedotettava viikoittain käyttämättömiin tai osittain käyttämättömiin todistuksiin liittyvistä määristä,
ON ANTANUT TÄMÄN ASETUKSEN:
1 artikla
1. CN-koodiin 0809 20 20 ia 0809 20 60 kuuluvien Bosniasta ja Hertsegovinasta, Kroatiasta, Sloveniasta ja Jugoslavian entisen tasavallan Makedonian alueelta peräisin olevien tuoreiden hapankirsikoiden yhteisöön tuonnilta edellytetään kyseisten jäsenvaltioiden kaikille hakijoille, niiden sijainnista yhteisössä riippumatta, antamien tuontitodistusten esittämistä.
2. Tuontitodistuksen antaminen edellyttää vakuuden antamista tuonnin varmistamiseksi todistuksen voimassaoloaikana.
2 artikla
1. Asetuksen (ETY) N:o 3719/88 säännöksiä sovelletaan 1 artiklassa tarkoitetuista tasavalloista peräisin olevien tuoreiden hapankirsikoiden tuontitodistuksiin, jollei tämän asetuksen erityisistä säännöksistä muuta johdu.
Poiketen siitä, mitä kyseisen asetuksen 8 artiklan 4 kohdassa säädetään, sallittuja määrällisiä poikkeamia koskevia säännöksiä ei sovelleta.
2. Todistushakemuksen ja tuontitodistuksen 16 kohtaan on merkittävä CN-koodit 0809 20 20 ja 0809 20 60.
3. Vakuuden määräksi vahvistetaan 0,60 ecua 100 nettokilogrammaa kohti.
4. Tuontitodistukset ovat voimassa kaksikymmentä päivää niiden tosiasiallisesta antamispäivästä.
Muutoin kuin ylivoimaisen esteen sattuessa vakuus pidätetään kokonaan tai osittain, jos toimintaa ei ole toteutettu tai se on toteutettu vain osittain tässä määräajassa.
3 artikla
1. Todistushakemuksen ja varsinaisen tuontitodistuksen 8 kohtaan on merkittävä tuotteen alkuperämaaksi kaikki kyseiset alkuperätasavallat. Tuontitodistus on voimassa ainoastaan nimetyistä tasavalloista peräisin olevien tuotteiden osalta.
2. Tuontitodistukset annetaan viidentenä työpäivänä hakemuksen jättöpäivän jälkeen, jos toimenpiteitä ei toteuteta tämän määräajan aikana.
4 artikla
Jäsenvaltioiden on ilmoitettava komissiolle:
1) Haetuissa tuontitodistuksissa määrätyt hapankirsikoiden määrät.
Tämä ilmoittaminen on ajoitettava seuraavasti:
- joka keskiviikko maanantaisin ja tiistaisin jätettyjen hakemusten osalta,
- joka perjantai keskiviikkoisin ja torstaisin jätettyjen hakemusten osalta,
- joka maanantai edellisen viikon perjantaina jätettyjen hakemusten osalta.
2) Tuontitodistuksissa määrätyt käyttämättömät tai osittain käytetyt määrät, jotka vastaavat todistusten kääntöpuolelle merkittyjen määrien ja niiden antamisessa ilmoitettujen määrien erotusta.
Tämä ilmoittaminen on tehtävä viikoittain keskiviikkoisin edelliseltä viikolta saatujen tietojen osalta.
3) Jos yhtään tuontitodistushakemusta ei ole jätetty 1 kohdassa mainitun kauden aikana tai jos 2 kohdassa tarkoitettuja käyttämättömiä määriä ei ole, kyseisen jäsenvaltion on ilmoitettava tästä komissiolle tässä artiklassa mainittuina päivinä.
5 artikla
Tämä asetus tulee voimaan kahdeksantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä kesäkuuta 1994.

Labels: 11
17
10
3
18